SF fik comeback med Villy Søvndal, og en reform førte De Radikale tilbage til magtens centrum. Nu er det De Konservatives tur til at skulle kæmpe sig tilbage til de indflydelsesrige gemakker på Christiansborg - og der er flere måder at gøre det på, vurderer politisk ekspert, Rune Stubager.

- Et eksempel på et politisk comeback er SFs fremgang fra 2005 til 2007. Partiet fik en ny leder og ændrede politik på en række områder, som rykkede partiet mod højre, fortæller Stubager, som er lektor i statskundskab på Aarhus Universitet.

Men der skal være plads til at gøre dét, som SF gjorde. Og det er der ikke for De Konservative lige nu, vurderer han, efter en meningsmåling fra YouGov for Søndagsavisen har vist, at over halvdelen af befolkningen ikke tror på, at partiet vil genvinde sin position som et indflydelsesrigt parti i dansk politik.

- Konservative er klemt inde mellem de tre andre partier i den borgerlige blok, så de har ikke særligt meget politisk spillerum. Derfor bliver det måske et spørgsmål om, de har de rigtige folk til at fremføre deres politik, siger Rune Stubager.

Han noterer sig, at offentligheden ikke hører meget til partiets leder, Lars Barfoed, for tiden.

- Derimod hører man jævnligt noget fra Benedikte Kiær. Og det kunne jo indikere, at hun er et bedre kort at spille.

De Konservative kunne godt have brug for et spar es, for den seneste meningsmåling viser, at partiet er helt nede og skrabe bunden med 2,6 procent af stemmerne. Og hele 26 procent af vælgerne tror, at partiet i løbet af de næste ti år vil dykke under spærregrænsen på to procent og dermed vinke farvel til Folketinget. Det viser en meningsmåling, som YouGov har foretaget for Søndagsavisen.

Hvis De Konservative skal blive i Folketinget, må de altså enten finde en ny leder eller skifte politik, vurderer Rune Stubager.

Eller også kan partiet håbe på en chance, som De Radikale gjorde.

- De Radikale har stået fast på deres synspunkter på trods af en nedtur - og så har den politiske situation ændret sig, så partiet pludselig blev placeret i en gunstig situation, siger Rune Stubager.

R: Reform var vores held

Den gunstige situation var muligheden for at være med i forlig om tilbagetrækningsreformen med den blå Løkke-regering - og ifølge De Radikales gruppeformand, Marianne Jelved, var det netop det, der gav partiet comeback.

- Det var et held, at der kom en tilbagetrækningsreform i maj, hvor vi havde mulighed for at være med. Venstre og Konservative ønskede os med, så de fik en bredere aftale, og på den måde fik vi chancen til at vise, at vi mente det, vi sagde, siger Marianne Jelved til Berlingske Nyhedsbureau. Hun tror, at chancen også vil komme til De Konservative.

- Jeg tror sagtens, at De Konservative kan få comeback. Jeg tror, der er vælgere, der gerne vil stemme konservativt, det er jo et historisk parti, siger Marianne Jelved.



Men ifølge Rune Stubager er det svært at spå om fremtiden for det 97 år gamle K-parti.

- Jeg tror ikke, at De Konservative kommer tilbage og bliver så stort et parti som i 80erne. Men de skulle jo ikke have fået mange flere mandater ved valget, før de kunne have indgået aftaler med den nye regeringen uden om blå blok, og derfor er det tit meget små marginaler, der afgør, om et parti får politisk comeback.